**Башҡорт әҙәбиәте 9 класс**

**Тема:** Мифтахетдин Аҡмулла. Тормошо һәм ижады. «Башҡорттарым, уҡыу кәрәк!» шиғыры.

**Маҡсат:** 1. Мифтахетдин Аҡмулланың тормош юлы, ижады менән таныштырыу.

2.Шағир булып формалашыуында мөһим роль уйнаған моменттарҙы асыҡлау.

3. Аҡмулланың шиғырҙары аша уҡыусыларҙа туған халҡына ҡарата һөйөү, әҙәплелек сифаттары, дуҫлыҡ, изгелек төшөнсәләре, белемгә ынтылыш тәрбиәләү.

1. **Ойоштороу моменты**

 Һаумыһығыҙ, һаумы әле!

 Ниндәй матур һүҙ икән?!

 Күңелдәрҙе иретерлек-

 Шундай йылы һүҙ икән!

-Һаумыһығыҙ, хәйерле көн уҡыусылар! Ултырығыҙ!

**Инеш һүҙ.**

**-**Матур йыллыҡ сал тарихы булған Уралтауҙа тыуған ере, башҡорт халҡы, уның азатлығы, матур киләсәге өсөн йәнендә аямай көрәшкән, уны данлап йырҙар йырлаған шәхестәр күп булған.

Бөгөнгө һөйләшеүебеҙ халҡыбыҙҙың атаҡлы мәғрифәтсеһе, халҡы өсөн ысын күңелдән борсолған сәсән, яңы типтағы мәғрифәтсе, әҙәбиәтте үҫтереп ебәреүҙә ғәйәт ҙур роль уйнаған шағир, изге күңелле уҡытыусы булараҡ дан алған Мифтахетдин Аҡмулланың тормош юлы һәм ижады тураһында булыр.

 -Бөгөнгө числоны һәм теманы дәфтәрегеҙгә яҙып ҡуйығыҙ.

***(Слайд №1 Аҡмулла портрет)***

1. **Яңы тема.**

**Бала һәм үҫмер сағы.**

Мифтахетдин Камалетдин улы Аҡмулла 1831 йылдың 26 декабрендә Ырымбур губернаһының Бәләбәй өйәҙе Күл иле-мең олоҫо(*Хәҙерге Миәкә районы*) Туҡһанбай ауылында тыуған.

Аҡмулланың атаһы Камалетдин аулдарында мулла булып торһа ла, ғаиләләре бик ишле булып, фәҡирлек менән йәшәйҙәр. Үҙ әсәһе үлеп киткәс, Аҡмуллаға бик йәшләй үгәй әсәнең ҡыйырһытыуҙарын, үгәйһеҙләтеүҙәрен дә күрергә тура килә.

Аҡмулла тәүге һабаҡтарҙы атаһынан ала, унан Мәнәүезтамаҡ, Әнәс ауылы мәҙрәсәләрендә уҡый. Һуңынан Стәрлебаш мәҙрәсәһендә шағир Шәмсетдин Зәкиҙе

 Дәрестәрен тыңлай. Ырымбур, Троицк мәҙрәсәләрендә уҡый. Йәй көндәрен ҡаҙаҡ далаларына китеп, ҡаҙаҡ балаларын уҡытып йөрөй, ҡышын кире Троицкиға уҡырға ҡайта.

Сығып китеүенә 13 йыл тигәндә, Аҡмулла тыуған ауылына әйләнеп ҡайта. Ләкин атаһы менән үгәй әсәһе уны яҡты йөҙ менән ҡаршыламай. Күп йөрөп, төрлөһөн күреп «Мәргәндәрҙе танырлыҡ» хәлгә килгән уҡымышлы Аҡмулланы ла атай йорто, ундағы ҡыҫынты тормош ҡәнәғәтләндермәй. Оҙаҡламай ул тыуған ауылын бөтөнләйгә ташлап сығып китә. Ырымбурҙан атаһына яҙған хатында ул үпкәләп былай ти:

“Атаҡайым, инде һеҙгә юҡ бүтән һүҙ,

Был донъя малына туя алмай күҙ.

Ун өс йылда ҡайтып, үҙ итмәнең,

Инде һағынып ҡайтырҙай булманыҡ беҙ.”

Шул ваҡыттан алып, Аҡмулланың халыҡ араһында илгиҙәр тормошо башлана.

 **Аҡмулла халыҡтар араһында**

Аҡмулла атаһынан алып киткән ата һәм арбаһы менән башта тау яғы башҡорттары араһында йөрөй. Балта оҫатһы ла була, балалар ҙа уҡыта. Һуңынан ҡаҙаҡ далаларына сығып китеп уҡытыусылыҡ эше менән шөғөлләнә. Халыҡты уҡырға, ғилемгә өндәп шиғырҙар сығыра. Уҡымышлылығы, тура һүҙлелеге, сәсәнлеге өсөн халыҡ уны бик яратҡан. Тыуған яҡтарында Аҡмулла сәсән телле шағир булып танылған була, ҡаҙаҡтар араһында шунса мәргән, аҡын кеше булып дан ала. Ҡаҙаҡтар уны шул уҡымышлылығы, тура һүҙлелеге өсөн «Аҡмулла» тип атайҙар. Ул исем аҙаҡтан Мифтахетдин Аҡмулланың шағирлыҡ исеме-псевдонимы булып китә. Тимәк Аҡмулла исеме уға халыҡ тарафынан ҡушылған исем.

 (*Аҡмулла- ҡаҙаҡса, тура, ғәҙел һүҙле,аҡыллы кеше тигән һүҙ*)

Тик Аҡмулланың тура, ғәҙел һүҙенән баәҙар ғына ҡурҡыр булған. Аҡмулла ҡомһоҙ байҙарҙы, наҙан муллаларҙы күрә алмау ғына түгел, уларҙан рәхимһеҙ көлөп шиғырҙар сығарған. Халыҡ уны бик тиҙ отоп алған. Байҙар, әлбиттә, бындай баш бирмәҫ шағирҙан нисек тә үс алыу, уны халыҡтан айырыу өсөн төрлө әмәлдәр эҙләгән.

Бер саҡ ҡаҙаҡ ауылында уҡытып йөрөгәндә, Аҡмулла берәүҙең йыназаһында була. Шул ваҡыт Иҫәнгилде тигән бер ҡаҙаҡ байы Аҡмулланан көлмәк булып, “Беҙҙең ҡаҙаҡта “Үләнле ерҙә угеҙ һимерә, үлемле ерҙә мулла һимерә” тигән мәгән мәҡәл бар. Ҡарағыҙсы ошо муллаға ҡайһылай һимергән!”- ти.

Аҡмулла аптырап ҡаламай, яуап һүҙен дә әйтә: “Дөрөҫ әйтәһегеҙ, - ти ул, - уләнле ерҙә- үгеҙ, үлемле ерҙә- мулла, даулы ерҙә түрә һимерә. Сәхрәлә беҙҙең кеүек муллалар булмаһа, һеҙҙең кеүек яһилдарҙың башын эт кимерә!”

Шулай итеп, бай үҙе көлкөгә ҡала. Аҡмулланы еңерлек һүҙ таба алмай. Был бай ошонан һуң үсләшеп, Аҡмуллаға төрлө ялған бәләләр табып, төрмәгә ултырттырып ҡуя. Аҡланып сыҡҡансы, Аҡмулла Троицкиҙа дүрт йылға яҡын төрмәлә ултыра. Төрмәнән сыҡҡас тағы йыраҡ сәфәрҙәргә сығып китә. Ҡаҙағстандың Ҡустанай, Куксәтау, Аҡмулла, Пертопавловск яҡтарында, Себер ҡаҙаҡтары араһында йәшәй, күп дуҫтар, фекрҙәштәр таба.

90-сы йылдарҙа Урал буйы башҡорттары араһында йәшәй. Учалы башҡорттары менән аралаша. Өфөлә Мөхәмәтсәлим Өмөтбаев, Ризаитдин Фахретдинов менән осраша.

Аҡмулла Ризаитдин Фахретдинов булышлығында үҙенең шиғырҙар китабын сығарырға ла һөйләшеп килешкән була. Ләкин 1895 йылдың 8 октябрендә Троицкиҙан Златоусҡа килгән ерендә, Миәс ҡалаһынан йыраҡ түгел ерҙә байҙар яллаған кешеләр тарафынан үлтерелә. Миәс зыяратында ерләнә. Аҡмулланың тынғыһыҙ ғүмере шулай фажиғәле рәүештә аяныслы өҙөлөп ҡала.

**Ижады**

Мифтахетдин Аҡмулланың шулай йәштән үк бөтә ғүмеренең халыҡ араһында үтеүе, ҡаланан ҡалаға, ауылданауылға, йәйләүҙәрҙән йәйләүгә күсеп йөрөр илгиҙәр тормошо уның ижадының халыҡ тормошона, көнкүрешенә үтә яҡынлығын, уй-теләктәрҙең хеҙмәтсән халыҡ менән уртаҡлығын билдәләгән. Ул үҙе йөрөгән, йәшәгән ерҙәрҙә, башҡорттоң да, ҡаҙаҡтың да, татар һәм бүтән халыҡтарҙың дааыур тормошон күргән, шул яҙмышты үҙе уртаҡлашҡан. Ҡайҙа лы ярлының михнәт сигеүен байҙарҙың рәхимһеҙлеген, ҡомһоҙлоғон күреп йөрәге әрнеп, тәүгеләренә теләктәшлек, икнселәренә кәфрәт хисе ҡайнаған. Ярлы- ябағаны яҡлап, уның көнкүреше әҙ генә булһа ла йүнәлмәҫме тип , уны тырыш булырға, ғилемгә ынтылырға саҡырып, шиғырҙар әйткән; байҙарҙы аҡылға ултырмаҡ булып, төртмә һүҙле, сатирик шиғырҙары менән көрәшеп ҡараған.

Шиғырҙарын мәжлестәрҙә, төрлө йыйындарҙа һөйләгән, аҡындар менән шиғыр ярышына сыҡҡан. Аҡмулланың тапҡыр шиғырҙарын халыҡ шунда уҡ отоп алыр һәм яттан һөйләп йөрөр булған. Ярлы-ябағаға улар- йыуаныс, байҙарға әсе һүҙ, киҫәтеү булып яңғыраған. Бай-түрәләр уның һүҙенән уттан ҡурҡҡан шикелле ҡурҡҡан, әлбиттә. Үсләшеп, төрмәгә лә ултыртып ҡарағандар шағирҙы. Ләкин шағирҙың ауыҙын томаларға ҡулдарынан килмәгән. Иң ауыр хәл- ғәйепһеҙгә рәнйетелеү һәм төрмәгә ябылыу- Аҡмулланың ялҡынлы рухын һүндерә алмаған. Киреһенсә, уның байҙарға, түрә-чиновниктарға булған асыуын, нәфрәтен генә бермә-бер арттырған, шиғырҙарына тағы ла зәһәрерәк сатира сатҡыһын өҫтәгән.

Аҡмулла- сәсән телле шағир. Ул башҡорттар араһында башҡортса шиғыр, ҡобайыр әйткән, ҡаҙаҡтар араһында ҡаҙаҡса өләң сығарған. Башҡорттар уны сәсән телле шағир итеп һанаған, ҡаҙаҡтар аҡын тип таныған.

Үҙе иҫән саҡта Аҡмулланың бер китабы ғына баҫылып сыға. Ул 1892 йылда Ҡаҙанда сыҡҡан “Дамелла Шиһабетдин хәҙрәттең мәрҫиәһе” тигән китап. Китап күренекле татар ғалимы Шиһабетдин Мәржаниәгә бағышланған.

Быны һуң Аҡмулланың Ҡаҙанда тағы ике китабы донъя күрә. Береһе- 1904, икенсеһе- 1907 йылда. Аҡмулланың иң тулы йыйынтығы уның тыуыуына 150 йыл тулған көндәрҙә 1981 йылда Өфоләге башҡорт телен дә баҫылып сыҡты. Уның китаптары татар һәм ҡаҙаҡ телендә лә донъя күрҙе. 1984 йылда Мәскәүҙә урыҫ телендә баҫылды.

Элек Аҡмулланың ҡулъяҙма шиғырҙары башҡорттар араһында бик киң таралған булған. Улар хәҙерге көндә лә һирәкләп булһа ла табылғылай тора.Оло йәштәгеләр араһында уның шиғырҙарын яттан һөйләүселәр байтаҡ.

Мәғрифәтселек тарихында Аҡмулла, оло талантлы шағир булараҡ, яҡтылыҡҡа, яңылыҡҡа ынтылыусы мөғаллим сифатында ла ғәйет яҡты эҙ ҡадырҙы. Башҡорт һәм ҡаҙаҡ халыҡтарының мәғариф тарихында уның исеме балаларҙы туған телдә уҡытыуҙы ғәмәлдә хәл итеүсе эшмәкәр балараҡ та әһәмиәтле урын алды. Был хаҡта билдәле педагог Ә.Еников шулай тип яҙа: “Аҡмулла мәктәптә уҡытҡанда, балалар ниндәй телдә һөйләшә, шул телдә уҡытырға ынтылды. Мәҫәлән, “ҡаҙаҡ мәктәбендә- ҡаҙаҡса, башҡорт мәктәбендә башҡортса уҡытты”. Бөгөн Аҡмулланың хыялы тормошҡа ашты. Һәр милләт үҙ телендә белем алыуға өлгәште. Ә башҡорт теле дәүләт теле тип ҡабул ителде”

Һуңғы йылдарҙа хөкүмәтебеҙ тарафынан Аҡмулланың исемен мәңгеләштереүгә республикабыҙҙп байтаҡ эштәр эшләнә.

*(Слайд Мәнәүҙетамаҡ таҡтаташ)*

Аҡмулланың Мәнәүҙетамаҡ мәҙрәсәһендә уҡыуы тураһында таҡтаташ асыла.

*(Слайд Аҡмулла бюст)*

Тыуған Миәкә рәйоны Туҡһанбай ауылындағы Аҡмулланың музейы, музей алдында ҡуйылған бөйөк шәхестең бюсты республикабыҙҙа киң билдәле. Туған халҡының яҙмышы өсөн тәрән борсолған шағир- мәғрифәтсенең образын һүрәтләү Башҡортостандың халыҡ рәссамы, Аҡмулла исемендәге премия лауриаты Зөлфәт Басыров бәхетенә төшә.

(*Слайд БГПУ алдындағы һәйкәл)*

Башҡорт дәүләт педагогия университетына Мифтахетдин Аҡмулла исеме бирелде. Университеттың алдында бөйөк мәғрифәтсегә һәйкәл асылды. Һәйкәлдең архитекторы Дамир Мәғәфүров, скульпторы Владимир Дворник.

Рәшит Шәкүр, Зөлфәт Басыров, Розалия Солтангәрәева, Роза Сәхәүетдинова һ.б.республикабыҙҙың күренекле кешеләре – Аҡмулла исемендәге премия лауреаттары.

Беҙҙең Ғафури районында ла Аҡмулланың рухын, мираҫын һаҡлау маҡсатынан мәктәп уҡыусылары араһында “Аҡмулла вариҫтары”тип аталған шиғыр һөйләүселәр конкурсы уҙғарыла. Унда беҙҙең мәктәп уҡыусылары ла ҡатнашҡаны бар.

 Ваҡыт үтһә лә, халҡым үҙенең һөйгән улын, Аҡмуллаһын онотмай. Киреһенсә, уның һынының бөйөклөгө, ул сәсеп ҡалдырған гүзәл шиғри ынйыларҙың күркәмлеге тағы ла асығыраҡ күренә. Сөнки уның ижады ҡабатланмаҫбер моң булып, бөгөн дә кешелекле, әҙәпле, намыҫлы, белемле булырға саҡыра, яҡты юлға әйҙәй. Хәҙер Аҡмулланың ошондай әҫәрҙәренең береһе “Башҡорттарым, уҡыу кәрәк!” шиғыры менән танышайыҡ.

**“Башҡорттарым, уҡыу кәрәк!” шиғыры** өҫтөндә эш.

1. **Һүҙлек эше.**

Шиғырҙы уҡығанда беҙгә ошондай һүҙҙәр осрар:

Шәрәфәт – хөрмәт, почет

Яһиллыҡ – аңһыҙлыҡ

Афәт – бәлә-ҡаза, бәхетһеҙлек

Кирамәт – мөғжизә

Жәләл – яҡты нур,йәм

Шәй – нәмә, әйбер

**2.шиғырҙы уҡытыусы уҡыуы**

**3.Үҙаллы уҡыу**

**4. Ҡысҡырып тасуири уҡыу**

**5. һорауҙарға яуап биреү**

**-**Белем,ғилем тураһында әйтелгән юлдарҙы табып уҡығыҙ һәм мәғәнәһен аңлатығыҙ.

-Нимәне шағир аңғыра айыу менән сағыштыра

(*наҙанлыҡты)*

-Арыҫландан көслө нәмә (*Белемлелек)*

-Аҡмулла был шиғырында нимә әйтергә теләгән

*(Уҡый-яҙа белгән кеше генә бөтәһен дә эшләй ала, белемле кешегә йәшәүе лә еңелерәк, уның халыҡ алдында абруйы ла ҙур була, тип аңлата бөйөк уҡытыусы*)

**Өйрәнелгәнде тикшереү буйынса тест һорауҙарына яуап биреү**

1. М.Аҡмулла ҡасан тыуған?

А)1929

Б)1831

В)1832

2.Тәүге һабаҡты ҡайҙа алған?

А)Туҡһанбай

Б)Мәнәүезтамаҡ

В)Стәрлебаш

3.Тыуған ауылына нисә йылдан һуң әйләнеп ҡайта?

А)10 йыл

Б)8 йыл

В)13 йыл

4.Аҡмулла исеме ниндәй мәғәнәгә эйә?

А) тура, ғәҙел һүҙле, уҡымышлы

Б) өлкән кеше

В) йырау

5. Ҡайһы ҡалала төрмәлә ултыра?

А) Петербург

Б) Троицк

В) Кустанай

6. Аҡмулла ҡайҙа ерләнгән?

А) Туҡһанбай

Б) Өфө

В) Миәс

**Уйын “Мәҡәлгә мәҡәл менән яуап бир”**

***Уҡып мулла булмаҫһың,***

***Суҡып ҡарға булмаҫһың.***

1.Белеме барҙың – ҡәҙере бар.

2. Белемһеҙ берҙе йығыр,

Белемле меңде йығыр.

3.Уҡыған – белер, уҡымаған туңыр.

**Йомғаҡлау.**

*

- Бөгөнгө дәрестә нимә белдек?

- Аҡмулла халыҡты нимәгә өндәгән?

Эйе,үҙ заманындағы уҡымышлы кешеләр кеүек үк, Аҡмулла ла яҡшы тормошҡа кешелә һәйбәт холоҡ, яҡшы әҙәп, әхлаҡ сифаттары тәрбиәләү, уны уҡытып ғилемле итеү аша ирешергә мөмкин тип уйлай. Бар яһиллыҡтар, аламалыҡтар наҙанлыҡтан килә, ти. Яҡшы холоҡ, әҙәп, әҙәплелек, аҡыл сифаттарын өҫтөн күргән.

**Өйгә эш:**

“Башҡорттарым, уҡыу кәрәк!” шиғырын ятларға.

**Баһалау.**

Дәрестә актив ҡатнашыусыларға билдәләр ҡуйыу.